CELEX: 32012R0570
Language: sk
Date: 2012-06-28 00:00:00
Title: Nariadenie Komisie (EÚ) č. 570/2012 z  28. júna 2012 , ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie kyseliny benzoovej – benzoanov (E 210 – 213) v nealkoholických obdobách vína  Text s významom pre EHP

29.6.2012   
            
            
               SK
            
            
               Úradný vestník Európskej únie
            
            
               L 169/43
            
         NARIADENIE KOMISIE (EÚ) č. 570/2012
   z 28. júna 2012,
   ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie kyseliny benzoovej – benzoanov (E 210 – 213) v nealkoholických obdobách vína
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
            
         
               (2)
            
            
               Uvedený zoznam sa môže meniť a dopĺňať v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
            
         
               (3)
            
            
               Podľa článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo po podaní žiadosti.
            
         
               (4)
            
            
               Žiadosť o schválenie používania kyseliny benzoovej – benzoanov (E 210 – 213) ako konzervačnej látky v nealkoholických obdobách vína bola predložená a sprístupnila sa členským štátom.
            
         
               (5)
            
            
               Tieto nealkoholické obdoby vína sa vyrábajú odstránením alkoholu z vína po fermentácii. S cieľom zabrániť sekundárnej fermentácii vo fľaši sa používa (používajú) kyselina sorbová – sorbany (E 200 – 203) a vyžaduje sa následná pasterizácia. Pasterizáciou sa však menia a degradujú prirodzené ovocné arómy a chute výrobku. Pridanie benzoanov má synergický účinok so sorbanmi, čím sa umožňuje lepšie konzervovanie a znižuje potreba pasterizovať.
            
         
               (6)
            
            
               Nealkoholické obdoby vína sa dospelým, ktorí sa rozhodli, že nebudú piť alkoholické nápoje, prezentujú a predávajú ako alternatíva vína. Spotrebou týchto obdôb sa nenahrádza spotreba nealkoholických nápojov. Dodatočné vystavenie kyseline benzoovej – benzoanom (E 210 – 213) na základe tohto nového používania preto zostane obmedzené a nebude viesť k prekročeniu prijateľného denného príjmu stanoveného Vedeckým výborom pre potraviny (3). Je preto vhodné povoliť používanie kyseliny benzoovej – benzoanov (E 210 – 213) na účely konzervácie nealkoholických obdôb vína.
            
         
               (7)
            
            
               Podľa článku 3 ods. 2 nariadenia (ES) č. 1331/2008 má Komisia požiadať Európsky úrad pre bezpečnosť potravín o stanovisko s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, okrem prípadu, keď by daná aktualizácia nemala mať vplyv na ľudské zdravie. Keďže schválenie používania kyseliny benzoovej – benzoanov (E 210 – 213) na účely konzervácie nealkoholických obdôb vína predstavuje aktualizáciu uvedeného zoznamu, ktorá by nemala mať vplyv na ľudské zdravie, netreba požiadať Európsky úrad pre bezpečnosť potravín o stanovisko.
            
         
               (8)
            
            
               Podľa prechodných ustanovení nariadenia Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (4), sa príloha II, v ktorej sa stanovuje zoznam Únie obsahujúci prídavné látky schválené na používanie v potravinách a podmienky ich používania, uplatňuje od 1. júna 2013. S cieľom povoliť používanie kyseliny benzoovej – benzoanov (E 210 – 213) v nealkoholických obdobách vína pred uvedeným dátumom je potrebné špecifikovať skorší dátum uplatňovania, pokiaľ ide o toto použitie uvedenej prídavnej látky v potravinách.
            
         
               (9)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. júna 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  http://ec.europa.eu/food/fs/sc/scf/reports/scf_reports_35.pdf.
   
      (4)  Ú. v. EÚ L 295, 12.11.2011, s. 1.
   
      PRÍLOHA
      V časti E prílohy II k nariadeniu (ES) č. 1333/2008 sa do kategórie potravín 14.2.2, Víno a iné výrobky vymedzené v nariadení (ES) č. 1234/2007 a ich nealkoholické obdoby, za zápis týkajúci sa E 200 – 203 vkladá tento zápis:
      
         
                      
                  
                  
                     „E 210 – 213
                  
                  
                     kyselina benzoová – benzoany
                  
                  
                     200
                  
                  
                     (1) (2)
                  
                  
                     len v nealkoholickej forme
                  
                  
                     obdobie uplatňovania:
                     od 19. júla 2012“